ΓΡΑΠΤΗ ΕΡΩΤΗΣΗ E-0153/98 υποβολή: Leonie van Bladel (UPE) προς την Επιτροπή (2 Φεβρουαρίου 1998)

Θέμα: Ερωτηματικά για τη σωστή δαπάνη κοινοτικών ενισχύσεων στο Σουρινάμ

1. Ευσταθεί ότι έχουν σταματήσει οι δραστηριότητες για την ανακατασκευή του αυτοκινητοδρόμου Ανατολής-Δύσης στο Σουρινάμ (από την περιοχή Albina στα ανατολικά σύνορα της χώρας έως την περιοχή Nieuw Nickerie στα δυτικά σύνορα), έργο το οποίο έχει επιχορηγηθεί από την Ευρωπαϊκή Ένωση με ποσό ύψους 50 περίπου εκατομμυρίων φιορινίων;

2. Μπορεί η Επιτροπή να εξηγήσει πως είναι δυνατόν να φαίνεται ότι τα χρήματα αυτά δεν έχουν χρησιμοποιηθεί, ενώ με κανένα τρόπο δεν φαίνεται να έχουν επιτευχθεί θετικά αποτελέσματα σε ό,τι αφορά την ανακατασκευή της εν λόγω οδικής σύνδεσης;

3. Με ποιό τρόπο έχει η Επιτροπή ελέγξει τη δαπάνη των χρημάτων αυτών για την αποκατάσταση του εν λόγω αυτοκινητοδρόμου Ανατολής-Δύσης στο Σουρινάμ και σε ποιές δημοσιεύσεις και σε ποιές αρχές είναι υπόλογος η Επιτροπή σχετικά με το θέμα;

4. Ποιά μέτρα έλαβε η Επιτροπή ώστε να αποτραπεί η χρησιμοποίηση των χρημάτων αυτών από τον ανάδοχο του έργου ούτως ώστε να αποφευχθεί η χρεωκοπία του και πώς είναι δυνατόν τα χρήματα αυτά να έχουν εξαφανισθεί «τόσο ανεξήγητα»;

5. Έχει εν τω μεταξύ η Επιτροπή λάβει μέτρα ούτως ώστε τα χρήματα που έχουν διατεθεί από την Ευρωπαϊκή Ένωση για την κατασκευή του λιμένος για κοντέινερ στο Paramaribo να μην εξαφανισθούν με τον ίδιο «ανεξήγητο» τρόπο και να παραμείνει έτσι απραγματοποίητο και το έργο αυτό;

Απάντηση του κ. Pinheiro, εξ ονόματος της Επιτροπής (11 Μαρτίου 1998)

1. Το πρόγραμμα που ανέφερε το Αξιότιμο Μέλος του Κοινοβουλίου εγκρίθηκε από την Επιτροπή στις 20 Δεκεμβρίου 1994, με στόχο την αποκατάσταση τμημάτων της μακριάς παραθαλάσσιας οδού μήκους 376 χλμ. Οι εργασίες χωρίστηκαν σε δύο τμήματα, το ένα αφορούσε την οδό και τις γέφυρες μεταξύ του Meerzorg και της Albina (τμήμα 1), το άλλο αφορούσε την οδό μεταξύ Paramaribo και Nickerie (τμήμα 2). Ενώ οι εργασίες του τμήματος 2 έχουν τελειώσει, εκείνες του τμήματος 1 συνάντησαν σημαντικά προβλήματα κι αυτός ήταν ο λόγος για τον οποίο η Επιτροπή ανέστειλε τη χρηματοδότηση των εργασιών από 1ης Απριλίου 1997. Αποτέλεσμα ήταν η διοίκηση του Σουρινάμ να αναστείλει τις εργασίες.

2. και 4. Εφόσον η Επιτροπή ανέστειλε τη χρηματοδότηση, οι πόροι που είχαν κρατηθεί για τις σχετικές εργασίες και δεν έχουν χρησιμοποιηθεί για τις εργασίες που εκτελέστηκαν μέχρι τώρα, έχουν παγώσει μέχρι τη λήψη περαιτέρω απόφασης και για το λόγο αυτό δεν έχουν χαθεί.

3. Οι έλεγχοι που διεξάγονται είναι οι συνήθεις έλεγχοι στην παρακολούθηση της εφαρμογής προγραμμάτων και σχεδίων που χρηματοδοτούνται από το Ευρωπαϊκό Ταμείο για την ανάπτυξη (ΕΤΑ), ιδίως η τεχνική και η δημοσιονομική έκθεση και ο έλεγχος από τον σύμβουλο που επιθεωρεί τις εργασίες, ο έλεγχος και η διαπίστωση της προόδου των εργασιών και η έγκριση των εντολών πληρωμής σχετικά με τα τιμολόγια για τις εργασίες που έχουν εκτελεστεί, μέσω της αντιπροσωπείας της Επιτροπής επιτόπου και από την Επιτροπή στις Βρυξέλλες.

5. Η εφαρμογή της προτεινόμενης αποκατάστασης του λιμένα του Paramaribo, που βρίσκεται προς το παρόν στο στάδιο της προετοιμασίας για ενδεχόμενη χρηματοδότηση του ΕΤΑ, θα αποτελέσει το αντικείμενο των συνηθισμένων κανόνων και διαδικασιών.